《宛转词》
明代·孙炎

流黄机，响春闺，织成幼时华彩衣。
玉为容，水为瞳，二十嫁与梁家鸿。
妾鼓瑟，郎鼓琴，海枯石烂同一心。
云母屏，夜向冥，郎是明月妾是星。
鞭珊瑚，障流苏，郎骑高马妾坐车。
女萝枝，延兔丝，绵缠到老郎自知。
径寸珠，水中居，团圆到老妾不如。

作者简介：（1323—1362）明应天府句容人，字伯融。元末与丁复、夏煜游，有诗名，谈辨风生，雅负经济。朱元璋下金陵，炎从征浙东，以功授池州同知，进华阳知府，擢行省都事，克处州，授总制，措置有方。后为苗将贺仁德部俘杀，年四十。太祖即位，追封丹阳县男，谥忠悯。有《左司集》。